Priopćenja Ureda predsjednika Franje Tuđmana kolovoz 1996.


Zagreb, 26.08.1996. 
Održana sjednica VONS-a
[26.08.1996]

Pod predsjedanjem Predsjednika Republike održana je sjednica VONS-a na kojoj je razmatrano aktualno stanje opremljenosti oružanih snaga.

Izvor: http://predsjednik.hr/Zagreb26.08.1996

Zagreb, 27.08.1996. 
Održana sjednica VONS-a
[27.08.1996]

Pod predsjedanjem Predsjednika Republike održana je sjednica VONS-a u proširenom sastavu na kojoj su razmatrana načela porezne politike za razdoblje od 1997. do 1999. g. , te osnove za izradu državnog proračuna za 1997.g. 

Premijer Mateša je izvijestio da je do sada postignuta zavidna razina makroekonmske stabilnosti, a sada treba izraditi strategiju razvoja mikroekonomije, u prvom redu razvoja poduzeća, te sanacije banaka. Premijer Mateša je ocijenio da je za 1997.g. prioritet donošenja projekta obnove u koji je uključeno i Hrvatsko Podunavlje kao i povratak prognanika. Potrebno je donijeti i socijalni program u skladu s poreznom politikom. 

Potpredsjednik Vlade, Borislav Škegro izvijestio je da je dosadašnji rast proizvodnje u 1996.g. prešao stopu od 7 posto, te da je još veći rast predviđen za 1997.g. 

Ministar financija Prka izvijestio je da je za slijedeću godinu predviđeno rasterećenje gospodarstva kako bi se povećale investicije. 

Predsjednik je izviješten da je izravna ratna šteta procijenjena na 150 milijarde kuna, a da je za obnovu do sada utrošeno tri milijarde kuna. Za povratak svih prognanika, koji je predviđen do kraja slijedeće godine, potrebno je utrošiti 4,7 milijarde kuna. 

Predsjednik Tuđnman je istaknuo da je potrebno ubrzati proces privatizacije u cjelini, a uz izradu socijalnog programa poboljšati položaj umirovljenika, te hrvatskih branitelja. Posebno je potrebno izraditi cjeloviti program demografske obnove, te povratka iseljenika. Istaknuto je da treba ubrzati rad državne uprave, a posebno se pozabaviti deformacijama u gospodarstvu.

Izvor: http://predsjednik.hr/Zagreb27.08.1996

Zagreb, 30.08.1996. 
Održana sjednica VONS-a
[30.08.1996]

Pod predsjedanjem Predsjednika Republike održana je sjednica VONS-a.

Raspravljano je aktualno stanje u javnim poduzećima i u tom sklopu provedba zaključaka i odluka o restrukturiranju i sanaciji INA-e i "Privredne banke". 

Posebno je razmatrana situacija nakon potpisivanja sporazuma između RH i Londonskog i Pariškog kluba o reprogramiranju dugova, te utjecaja tih sporazuma na hrvatsko gospodarstvo u cjelini, a poglavito na javna poduzeća. 

Također su razmatrani pojedini slučajevi zloporabe položaja te je zaključeno da se provede temeljita istraga i poduzmu odgovarajuće mjere.

Izvor: http://predsjednik.hr/Zagreb30.08.1996

Zagreb, 31.08.1996. 
Priopćenje tajnika Predsjednika za odnose s javnošću glede objavljivanja "Protokola sionskih mudraca"
[31.08.1996]

Na brojne upite o gledištu hrvatske Vlasti i Predsjednika na tiskanju knjige "Protokoli sionskih mudraca" u Hrvatskoj, tajnik Predsjednika za odnose s javnošću daje sljedeće priopćenje:

Hrvatska vlast nije bila upoznata s pripremama i tiskanjem knjige "Protokoli sionskih mudraca". 

U Hrvatskoj je zajamčena sloboda tiska, što se vidi i po tiskanju velikog broja različitih publikacija, posebice dnevnih i tjednih novina. U tom okviru zajamčenih sloboda dolazi i do različitih zloporaba, za koje odgovornost trebaju snositi autori i nakladnici tih publikacija.

S obzirom na trenutak izdavanja knjige "Protokoli sionskih mudraca", ne isključujemo ni mišljenje onih koji osuđuju njeno tiskanje kao namjernu provokaciju s ciljem da se pomrse i oslabe dobri odnosi hrvatske vlasti i Židovske zajednice u Hrvatskoj, kao i povoljan razvitak odnosa Republike Hrvatske i Države Izrael na svim područjima.

Izvor: http://predsjednik.hr/Zagreb31.08.1996